看澗水自警
作者：張鎡
朝代：宋

paragraphs: 昔往靈隠山，寺前貪看水。
木陰鑑暉彩，泓渟絕塵滓。
游鯈慣餠餌，敲欄聚如蟻。
坐翫豈不佳，直須波浪起。
開閘放三板，驚雷奔壑底。
如油石上苔，老澱光瀰瀰。
衣裳任濺灑，輕飈颯盈耳。
歸來尚入夢，睡覺思未已。
纍年罕遊山，深居遠廛市。
林卉漸叢茂，窮幽併餘美。
疏澗彌百尋，縈紆带蘋芷。
因風作微瀾，綠皺偏可喜。
有時日向晚，灣處閒徙倚。
簟紋韡縠皴，風平一齊止。
瑠璃瑩不動，最愛中間裏。
擬將拄杖探，恐破難整理。
擬將瓦礫投，恐涴難揩洗。
夾岩桃樹影，迎望青迤邐。
飛禽既歸宿，獨留老居士。
足痺未忍去，更欲置床几。
長繩繫羲輪，不容落西汜。
倏思家中景，非同借來比。
已拚閒到老，從老閒至死。
自此晴便看，其看豈涯涘。
冥然心有語，功父吾戒爾。
操行益孤高，謹終當似始。
靈襟永虛潔，內外非二體。
行住坐卧處，泥渠亦清泚。
免令水有言，人汙貽我恥。